শৈশবে তাঁর শিক্ষাজীবন শুরু হয় মামার বাড়ি মুলাদী উপজেলার পাতারচর গ্রামে। নদীভাঙনের শিকার পিতার আর্থিক সংগতি ছিল না ছেলেকে শহরের ভালো স্কুলে পাঠিয়ে লেখাপড়া শেখানোর। মামা ছিলেন সিঅ্যান্ডবির সাব-অ্যাসিস্ট্যান্ট ইঞ্জিনিয়ার। তিনি মহিউদ্দিন জাহাঙ্গীরের লেখাপড়ার দায়িত্ব নেন। ১৯৫৩ সালে জাহাঙ্গীর পাতারচর সরকারি প্রাথমিক বিদ্যালয়ে প্রথম শ্রেণিতে ভর্তি হন। মেধাবী ছাত্র ছিলেন। প্রথম থেকে পঞ্চম শ্রেণি পর্যন্ত সব পরীক্ষায় প্রথম স্থান লাভ করেছেন। ১৯৫৮ সালে প্রাথমিক পরীক্ষায় বৃত্তি পেয়ে পাস করেন। শেষ হয় প্রাইমারি স্কুলের গণ্ডি।